[{"text_idx": "#000001", "text": "Adroddiad Effaith a Chyrhaeddiad 2017-18"}, {"text_idx": "#000002", "text": "Ers i mi gychwyn yn fy swydd fel Comisiynydd yn 2012, rwyf wedi cwrdd ac wedi siarad a\u0302 miloedd o bobl hy\u0302n sydd wedi bod yn ddigon caredig i rannu cymaint a\u0302 mi \u2013 am eu bywydau, eu profiadau, eu gobeithion a\u2019u dyheadau am y dyfodol."}, {"text_idx": "#000003", "text": "Eleni, fel yn y blynyddoedd blaenorol, mae\u2019r lleisiau a\u2019r profiadau hyn wedi arwain a ffurfio fy ngwaith fel Comisiynydd ac mae\u2019n rhywbeth sy\u2019n fy atgoffa\u2019n gyson o bwysigrwydd gwneud pethau\u2019n iawn i bobl hy\u0302n."}, {"text_idx": "#000004", "text": "Pan fyddwn ni\u2019n gwneud pethau\u2019n iawn i bobl hy\u0302n \u2013 pan fydd help a chefnogaeth wedi\u2019u llunio\u2019n bwrpasol i ddiwallu eu hanghenion \u2013 bydd yn rhoi pwyslais ar ganlyniadau ac, yn bwysicach na dim, bydd yn gwrando ac yn gweithredu ar yr hyn maent yn ei ddweud wrthym \u2013 gallant gadw\u2019n iach ac annibynnol a chael yr ansawdd bywyd gorau posibl, pethau y bydd pob un ohonom am eu cael wrth i ni heneiddio."}, {"text_idx": "#000005", "text": "Mae cymaint o waith da ac arferion da i\u2019w gweld yng Nghymru i wella bywydau pobl hy\u0302n, rhywbeth rwyf yn ei amlygu ac yn ei hyrwyddo ar bob cyfle \u2013 mae mor bwysig bod yr arferion da hyn yn dod yn arferion safonol yng Nghymru."}, {"text_idx": "#000007", "text": "Mae llawer o\u2019r problemau hynny mae pobl hy\u0302n yn eu hwynebu yr wyf wedi tynnu sylw ac wedi adrodd arnynt fel Comisiynydd wedi datblygu dros amser hir ac, yn anffodus, nid oes ffordd gyflym o\u2019u datrys. Dyna pam fod gwaith dilynol a monitro a chraffu parhaus ar bolisi\u0308au ac arferion gweithio mor bwysig \u2013 mae\u2019n hanfodol, mewn byd o flaenoriaethau a heriau sy\u2019n cystadlu a\u0302\u2019i gilydd, nad yw\u2019r addewidion a wneir gan gyrff cyhoeddus i weithredu ac i wneud newidiadau yn cael eu hanghofio, nad yw adroddiadau\u2019n cael ei gadael i hel llwch ar silffoedd."}, {"text_idx": "#000008", "text": "Mae hyn wedi cael llawer o sylw yn fy ngwaith yn ystod y flwyddyn ddiwethaf, ac mae wedi cynnwys gwaith dilynol manwl sy\u2019n gysylltiedig a\u0302 fy Adolygiad o Gartrefi Gofal (2014), asesu a yw uchelgais Deddf Gwasanaethau Cymdeithasol a Llesiant (Cymru) yn cael ei gwireddu o ran diogelu pobl hy\u0302n ac eiriolaeth, ac adeiladu ar ganfyddiadau fy adroddiad \u2018Dementia: Mwy na Dim ond Colli\u2019r Cof\u201d ac edrych yn fwy manwl ar wasanaethau seibiant yng Nghymru."}, {"text_idx": "#000009", "text": "Yn ychwanegol at hyn, rwyf wedi gwneud llawer o waith pellach i sicrhau bod pobl hy\u0302n yn cael eu diogelu a\u2019u hamddiffyn, i godi ymwybyddiaeth ymhlith gweithwyr proffesiynol, trwy gyfrwng seminarau a chyhoeddi canllawiau, am raddfa a natur y gamdriniaeth mae pobl hy\u0302n yn ei phrofi, sut y gellir adnabod camdriniaeth a sut mae mynd i\u2019r afael a\u0302\u2019r broblem."}, {"text_idx": "#000010", "text": "Mae\u2019r rhaglen Heneiddio\u2019n Dda yng Nghymru, a sefydlwyd gennyf ac sy\u2019n cael ei rhedeg gan fy swyddfa, wedi tyfu\u2019n sylweddol yn ystod y flwyddyn ddiwethaf: mae dros 70 o bartneriaid cenedlaethol a dros 1,600 o aelodau Rhwydwaith Heneiddio\u2019n Dda yn awr yn gwneud gwaith amrywiol ar lefelau strategol a chymunedol i gyflawni amcanion pum thema allweddol Heneiddio\u2019n Dda \u2013 Cymunedau sy\u2019n gyfeillgar i oed, cymunedau cefnogi pobl a\u0302 dementia, atal cwympiadau, unigrwydd ac arwahanrwydd a chyfleoedd dysgu a chyflogaeth. Rwyf hefyd wedi cyhoeddi cyfres o Stori\u0308au Heneiddio\u2019n Dda, nid yn unig i ddathlu\u2019r gwaith rhagorol sy\u2019n cael ei wneud gan Aelodau\u2019r Rhwydwaith Heneiddio\u2019n Dda, ond hefyd i annog eraill i weithredu yn eu cymunedau eu hunain ac i ddatblygu eu cynlluniau eu hunain i helpu pobl hy\u0302n ledled Cymru i Heneiddio\u2019n Dda."}, {"text_idx": "#000011", "text": "Mae rhagor o wybodaeth am Heneiddio\u2019n Dda yng Nghymru, a\u2019i waith a\u2019i gyflawniadau, ar gael mewn adroddiad Heneiddio\u2019n Dda yng Nghymru mwy manwl a fydd yn cael ei gyhoeddi ochr yn ochr a\u0302\u2019r adroddiad hwn. Rwyf hefyd yn cyhoeddi adroddiad etifeddiaeth \u2013 \u2018Sbarduno Newid i Bobl Hy\u0302n: Effaith a Chyrhaeddiad 2012-18\u2019 \u2013 ochr yn ochr a\u0302\u2019r adroddiad hwn, sy\u2019n cynnwys manylion am ystod eang y gwaith rwyf wedi\u2019i wneud i sbarduno newid i bobl hy\u0302n ledled Cymru yn ystod fy nhymor fel Comisiynydd."}, {"text_idx": "#000012", "text": "Mae wedi bod yn fraint o\u2019r mwyaf i weithredu fel Comisiynydd Pobl Hy\u0302n Cymru yn ystod y chwe blynedd diwethaf, cyfnod a welodd lawer o newidiadau positif i bobl hy\u0302n. Hoffwn ddiolch i fy nhi\u0302m, y rhanddeiliaid rwyf wedi gweithio a\u0302 hwy ac, yn bwysicaf oll, y bobl hy\u0302n ledled Cymru sydd wedi fy nghefnogi fi a fy ngwaith i wneud Cymru\u2019n lle da i heneiddio, nid i rai pobl yn unig ond i bawb."}, {"text_idx": "#000014", "text": "Adroddiad Blynyddol a Datganiadau Ariannol 2021-22"}]